เตรียมเปิดจุดรับบริการตรวจหาเชื้อโควิด-19 เชิงรุกฟรี 3 จังหวัด ในวันพรุ่งนี้ สำหรับผู้ประกันตนและประชาชนทั่วไปที่เป็นกลุ่มเสี่ยงและมีอาการ
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงความคืบหน้าการดูแลผู้ประกันตนของสำนักงานประกันสังคมสำหรับผู้ที่ต้องการตรวจหาเชื้อโควิด-19 ว่า สำนักงานประกันสังคมมีภารกิจต้องดูแลผู้ประกันตนตามมาตรา 33,39 และ 40 ให้ปลอดภัยและมีสถานที่รักษา ซึ่งเมื่อวันที่ 30 เม.ย.ที่ผ่านมาจุดบริการตรวจหาเชื้อโควิด-19 ที่ศูนย์เยาวชนไทย-ญี่ปุ่น ดินแดงได้หยุดรับตรวจแล้วโดยมีผู้ที่ได้รับการตรวจทั้งหมดกว่า 30,000 คน พบเชื้อกว่า 800 คน ขณะนี้ได้นำผู้ติดเชื้อทั้งหมดส่งตัวเข้ารับการรักษาในโรงพยาบาลเครือประกันสังคมเรียบร้อยแล้ว ทั้งนี้ ในวันพรุ่งนี้ (5 พ.ค.) - 11 พ.ค. 64 จะเปิดจุดบริการตรวจหาเชื้อโควิด-19 เฟส 2 เวลา 8.00 o.-16.00 น. ที่ศูนย์เยาวชนไทย-ญี่ปุ่น ดินแดง กรุงเทพมหานคร และวิทยาลัยอาชีวศึกษาจังหวัดปทุมธานี ส่วนสถาบันพัฒนาฝีมือแรงงานจังหวัดสมุทรปราการ รับการตรวจหาเชื้อตั้งแต่วันนี้ - 7 พ.ค. 64 โดยคุณสมบัติของผู้ที่จะได้รับการตรวจคือ เป็นทั้งผู้ที่ประกันตนและประชาชนทั่วไปที่เป็นกลุ่มเสี่ยงสูงหรือมีอาการ ขณะเดียวกันสำนักงานประกันสังคมมี Hospital ในเครือประกันสังคม 6,940 เตียงและได้มีการหาห้องเพิ่มเกือบ 10,000 ห้อง รวมถึงบูรณาการความร่วมมือร่วมกับโรงแรมเพื่อจัดเตรียมหาสถานที่เพิ่มรองรับกับผู้ป่วยโควิด-19 ที่เพิ่มขึ้น อย่างไรก็ตาม ยืนยันว่าในส่วนของสำนักงานประกันสังคมได้ดูแลผู้ประกันตนอย่างครบถ้วน พร้อมเปิดสายด่วน 1506 เพื่อรับเรื่องร้องทุกข์อย่างต่อเนื่องนอกจากนี้ สำหรับแรงงานนอกระบบต้องได้รับการดูแลเช่นกัน ขณะนี้อยู่ระหว่างการนำเสนอเข้าคณะรัฐมนตรี (ครม.) เพื่อดูแลข้อมูล พ.ร.บ.แรงงานนอกระบบ เนื่องจากที่ผ่านไม่มีข้อมูลเกี่ยวกับแรงงานนอกระบบ